Centar civilnog sektora bez riješenog finansiranja

Centar civilnog sektora (CCS) koji oko godinu dana djeluje za područje Zeničko dobojskog kantona, inicirao je prema Vladi, protokol o saradnji i očekujemo da se to konačno i dogodi, najavio je danas Said Bečić, direktor CCS-a.

“U proteklih godinu dana ova je kancelarija realizovala 4.770 sati besplatnog rada i želimo riješiti pitanje finansiranja”, kazao je Bečić.

Jedan od ciljeva je dalje ojačati saradnju sa lokalnim zajednicama.

Govoreći o trenutnim aktivnostima, Bečić je istakao projekat edukacije savjeta mjesnih zajednica oko informatičkog opismenjavanja.

Radi se o polugodišnjem projektu koji je kandidovan Gradskoj upravi u Zenici, ali i ostalim lokalnim sredinama.

Prema podacima resornog kantonalnog ministarstva, na području ZDK krajem 2018. godine, bilo je registrovano 1.461 udruženje.

Tokom prošle godine iz evidencije je brisano 186, dok je istovremeno podneseno i upisano novih 96 udruženja.